Document ID: 32013R0317

REGULAMENTUL (UE) NR. 317/2013 AL COMISIEI
din 8 aprilie 2013
de modificare a anexelor la Regulamentele (CE) nr. 1983/2003, (CE) nr. 1738/2005, (CE) nr. 698/2006, (CE) nr. 377/2008 și (UE) nr. 823/2010 în ceea ce privește Clasificarea Internațională Standard a Educației
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1177/2003 al Parlamentului European și al Consiliului din 16 iunie 2003 privind statisticile comunitare referitoare la venit și la condițiile de viață (EU-SILC) (1), în special articolul 15,
având în vedere Regulamentul (CE) nr. 530/1999 al Consiliului din 9 martie 1999 privind statisticile structurale ale câștigurilor salariale și ale costului forței de muncă (2), în special articolul 11,
având în vedere Regulamentul (CE) nr. 577/98 al Consiliului din 9 martie 1998 privind organizarea unei anchete prin sondaj asupra forței de muncă din Comunitate (3), în special articolul 4,
având în vedere Regulamentul (CE) nr. 452/2008 al Parlamentului European și al Consiliului din 23 aprilie 2008 privind producerea și dezvoltarea de statistici în materie de educație și învățare continuă (4), în special articolul 6 alineatul (1),
întrucât:
(1)
Introducerea unui sistem de clasificare actualizat are o importanță fundamentală pentru eforturile actuale ale Comisiei de menținere a relevanței statisticilor europene, prin luarea în considerare a evoluțiilor și modificărilor din domeniul educației.
(2)
Organizația Națiunilor Unite pentru Educație, Știință și Cultură (UNESCO) a revizuit versiunea Clasificării Internaționale Standard a Educației (ISCED) utilizate până în prezent (ISCED 1997), cu scopul de a asigura că aceasta este conformă cu evoluțiile din cadrul politicilor și structurilor de educație și formare profesională.
(3)
Necesitatea comparabilității internaționale a statisticilor din domeniul educației impune folosirea de către statele membre și instituțiile Uniunii Europene a unor clasificări ale educației compatibile cu versiunea revizuită a Clasificării Internaționale Standard a Educației ISCED 2011 (denumită în continuare „ISCED 2011”), astfel cum a fost adoptată de statele membre ale UNESCO cu ocazia celei de-a 36-a conferințe generale a acestora din noiembrie 2011.
(4)
Stabilirea unei versiuni revizuite a Clasificării Internaționale Standard a Educației face necesară modificarea diferitelor trimiteri la ISCED, ISCED 97 și ISCED 1997, precum și modificarea unui anumit număr de instrumente relevante.
(5)
Prin urmare, este necesar să se modifice în consecință următoarele regulamente: Regulamentul (CE) nr. 1983/2003 al Comisiei din 7 noiembrie 2003 de punere în aplicare a Regulamentului (CE) nr. 1177/2003 al Parlamentului European și al Consiliului privind statisticile comunitare referitoare la venit și la condițiile de viață (EU-SILC), în ceea ce privește lista variabilelor primare țintă (5); Regulamentul (CE) nr. 1738/2005 al Comisiei din 21 octombrie 2005 de modificare a Regulamentului (CE) nr. 1916/2000 privind definirea și transmiterea informațiilor despre structura câștigurilor salariale (6); Regulamentul (CE) nr. 698/2006 al Comisiei din 5 mai 2006 de punere în aplicare a Regulamentului (CE) nr. 530/1999 al Consiliului în ceea ce privește evaluarea calității statisticilor structurale ale costului forței de muncă și ale câștigurilor salariale (7); Regulamentul (CE) nr. 377/2008 al Comisiei din 25 aprilie 2008 de punere în aplicare a Regulamentului (CE) nr. 577/98 al Consiliului privind organizarea unei anchete prin sondaj asupra forței de muncă din Comunitate, în ceea ce privește codificarea utilizată pentru transmiterea datelor începând cu anul 2009, utilizarea unui subeșantion pentru culegerea datelor referitoare la variabilele structurale și definirea trimestrelor de referință (8); Regulamentul (UE) nr. 823/2010 al Comisiei din 17 septembrie 2010 de punere în aplicare a Regulamentului (CE) nr. 452/2008 al Parlamentului European și al Consiliului privind producerea și dezvoltarea de statistici în materie de educație și învățare continuă, în ceea ce privește statisticile privind participarea adulților la învățarea continuă (9).
(6)
Măsurile prevăzute în prezentul regulament sunt conforme cu avizul Comitetului Sistemului Statistic European,
ADOPTĂ PREZENTUL REGULAMENT:
Articolul 1
Modificare a Regulamentului (CE) nr. 1983/2003
Nota de subsol nr. 19 din anexa Regulamentului (CE) nr. 1983/2003 se înlocuiește cu următorul text:
„ISCED 2011: Clasificarea Internațională Standard a Educației 2011.”
Articolul 2
Modificare a Regulamentului (CE) nr. 1738/2005
Regulamentul (CE) nr. 1738/2005 se modifică după cum urmează:
1.
„ISCED 97” se înlocuiește cu „ISCED 2011” în tot cuprinsul anexelor;
2.
variabila 2.5 din anexa I se înlocuiește cu următorul text:
„Nivelul de studii promovat (ISCED 2011)”;
3.
variabila 2.5 din anexa II se înlocuiește cu următorul text:
„Nivelul de studii promovat (ISCED 2011)
Această variabilă se referă la nivelul cel mai ridicat de studii promovat de către angajat, în conformitate cu Clasificarea Internațională Standard a Educației, versiunea 2011 (ISCED 2011). Expresia „nivel de studii promovat” trebuie să fie asociată cu obținerea unui certificat sau a unei diplome, în cazul în care există un sistem de atestare. În absența unui sistem de atestare, promovarea cu succes trebuie să fie asociată studiilor cu frecvență completă.
Grupurile de coduri care urmează să fie utilizate sunt definite în dispozițiile de punere în aplicare a anchetei SES.”
Articolul 3
Modificare a Regulamentului (CE) nr. 698/2006
Regulamentul (CE) nr. 698/2006 se modifică după cum urmează:
În secțiunea 2.1(2) din anexă, trimiterea la „nivelul de studii (ISCED 0-6)” se înlocuiește cu „nivelul de studii promovat (ISCED 2011 nivelurile 0-8)”.
Articolul 4
Modificare a Regulamentului (CE) nr. 377/2008
Regulamentul (CE) nr. 377/2008 se modifică după cum urmează:
Anexa III se modifică în conformitate cu anexa I la prezentul regulament.
Articolul 5
Modificare a Regulamentului (UE) nr. 823/2010
Regulamentul (UE) nr. 823/2010 se modifică după cum urmează:
Anexele I și II se modifică în conformitate cu anexa II la prezentul regulament.
Articolul 6
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Se aplică începând cu anul de referință care începe la 1 ianuarie 2014.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 8 aprilie 2013.

Labels: 12
7
19